ธปท.แย้มปรับการเติบโตเศรษฐกิจปีนี้ดีกว่า 3.2%
ธปท.แย้มปีนี้มีโอกาสที่จะปรับคาดการณ์เศรษฐกิจดีขึ้นกว่า 3.2% เหตุเริ่มเห็นการลงทุนภาคเอกชนและการส่งออกฟื้นตัวดีขึ้น ระบุภาคอสังหาฯสัญญาณดีขึ้น
23 ก.พ. 2560

ธปท.แย้มปีนี้มีโอกาสที่จะปรับคาดการณ์เศรษฐกิจดีขึ้นกว่า 3.2% เหตุเริ่มเห็นการลงทุนภาคเอกชนและการส่งออกฟื้นตัวดีขึ้น ระบุภาคอสังหาฯสัญญาณดีขึ้น
นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจและการเงิน ธนาคารแห่งประเทศไทย (ธปท.) กล่าวในการอภิปรายเรื่อง “วิเคราะห์ภาพรวมเศรษฐกิจ ตลาดทุน ตลาดเงิน และสินเชื่ออสังหาริมทรัพย์ ปี 2560” ว่า ปีนี้ธปท.มีมุมมองที่บวกต่อเศรษฐกิจไทย โดยอัตราการขยายตัวทางเศรษฐกิจ (จีดีพี) ที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.)ประกาศออกมาในปี 2559 โตได้ที่ 3.2% โต ปรับดีกว่าปีก่อนหน้าที่ 2.9% สะท้อนว่าปีที่ผ่านมาเศรษฐกิจผ่านพ้นมาได้ด้วยดี ทำให้ทิศทางเศรษฐกิจปีนี้มีแนวโน้มดีขึ้นได้
เช่นเดียวกับทิศทางสินเชื่อภาคอสังหาริมทรัพย์ปีนี้ ซึ่งมองว่าน่าจะมีโอกาสโตได้ดีกว่าปีที่แล้ว เพราะสินเชื่อของธนาคารพาณิชย์ในภาพรวมในปีที่แล้วโตเพียง 2%  
“สาเหตุที่มองว่าปีนี้ดี เพราะมีแรงส่งจากเศรษฐกิจไตรมาส 4 ปีที่แล้ว การใช้จ่ายลงทุนของภาครัฐที่ปีนี้จะมีเนื้อมีหนังขึ้นในการลงทุนโครงการขนาดใหญ่ต่างๆ รวมไปถึงการจัดงบประมาณขาดดุลในปีนี้และปีหน้า ส่วนการท่องเที่ยวแม้ที่ผ่านมาจะได้รับกระทบจากนักท่องเที่ยวจีนลดลงไปบ้าง แต่นักท่อเที่ยวจีนยังมีเข้ามาต่อเนื่อง ทำให้ปีนี้ยังพอไปได้  ส่วนการบริโภคภาคเอกชนปีนี้ธปท.ไม่ได้มองดีมาก แต่ยังไปได้จากระดับหนี้ครัวเรือนปีนี้ที่น่าจะโตต่ำกว่า 80% ของจีดีพีเป็นปีแรก โดยในปีนี้คาดว่าจีดีพีจะโตที่ 3.2% แต่เป็นการคาดการณ์ไว้ก่อนจะเห็นการฟื้นตัวของการลงทุนภาคเอกชนและทิศทางการฟื้นตัวของภาคส่งออกที่สัญญาณดีขึ้น ทำให้มีโอกาสที่ธปท.จะปรับปราณการจีดีพีขึ้นด้วย” นายดอนกล่าว
นายฉัตรชัย ศิริไล กรรมการผู้จัดการ ธนาคารอาคารสงเคราะห์ กล่าวว่า สินเชื่อคงค้างโตเป็น 1 ล้านล้านบาท จากปีที่แล้วอยู่ที่ 9.6 แสนล้านบาท ส่วนปีนี้สินเชื่อเพื่อการซื้อที่อยู่อาศัยของธนาคารเองในปีนี้น่าจะโตได้เท่ากับปีที่แล้ว ที่ขยายตัวได้ประมาณ 6-7%